諸公約遊諸山而雨分韻得蓮字
作者：周紫芝
朝代：宋

paragraphs: 華省繆通籍，羣公接蟬聯。
坐曹苦無事，笑語相周旋。
蛛塵生印窠，雌黄入遺編。
賜沐不反舍，環湖走層巔。
况乃三神祠，仿彿在雲烟。
蓐食戒明發，著鞭飛曉韉。
白石望磊磊，跳珠忽濺濺。
咫尺不得往，使我意惘然。
誰當却豐隆，曠蕩開青天。
同昇太華頂，共摘玉井蓮。
斯盟可重尋，慎勿輕棄捐。